Gerd Brantenberg

Familie

Gerd Brantenberg er kusine til Lars Mjøen, barnebarn av Jon Alfred Mjøen, og oldebarn av Augusta Mjøen, som var hemmelig forlovet med Bjørnstjerne Bjørnson før hun giftet seg med statsagronom Nils Hansen. Brantenberg har skrevet romanen Augusta og Bjørnstjerne (1997) om dette hemmelige forholdet.
Brantenbergs søster er glasskunstneren Ulla-Mari Brantenberg.

Utdannelse

Hun har studert både i Fredrikstad, London, Edinburgh og Oslo, og også arbeidet som au-pair i Edinburgh. Fra Universitetet i Oslo har hun engelsk hovedfag, historie og statsvitenskap.

Forfatter

Allerede i 1973 ga hun ut sin første roman, og i 1977 kom satiren Egalias døtre, som har blitt oversatt til flere andre språk.
Siden 1982 har hun vært forfatter på heltid.

Egalias døtre

Denne romanen fra 1977 handler om et «omvendt samfunn» der kvinnerollene og mannsrollene er byttet om. Boken er solgt i flere hundre tusen eksemplarer over hele verden, og er oversatt til mange språk. Den brukes også i undervisningen på mange universiteter i USA.

St. Croix-trilogien

I 1979-1989 kom den såkalte St. Croix-trilogien. Den første boken i trilogien, Sangen om St. Croix (med undertittelen En bok om en by (1948-55)), ble Brantenbergs litterære gjennombrudd. Trilogien ble fullført med Ved fergestedet (utgitt i 1985, undertittel Skjebner om en skole (1955-60)) og For alle vinder (utgitt i 1989, undertittel En roman om en jente (1960-65)). 
Gjennom disse tre romanene beskrives de tre søstrene Gjarms oppvekst i Fredrikstad. St. Croix er bydelen der hovedpersonen bor med sin familie. I bøkene behandles temaer som klasseforskjeller, kjønnsroller, familievold, alkoholisme og gryende seksuell oppvåkning. Opplevelsene av å ha familiemedlemmer som stod på okkupasjonsmaktens side under krigen er også behandlet. Samtidig inneholder bøkene nære og varme portretter av barna som berøres av disse tildels dramatiske temaene. Brantenberg har uttalt at romanene er skrevet med inspirasjon i hennes egen familiehistorie. Trilogien fikk svært gode kritikker og gjorde at flere lesere fikk øynene opp for Brantenbergs forfatterskap.

Ompadorastedet

Barneboken Ompadorastedet fra 1992 er en fortelling hentet fra samme univers som St. Croix-trilogien. Søstrene Gjarms historier fra fantasiverdenen de har bygget opp sammen er hovedtemaet i barneboken.

Augusta og Bjørnstjerne

Brantenberg har skrevet romanen Augusta og Bjørnstjerne (1997) om sin oldemors hemmelige forlovelse med dikteren Bjørnstjerne Bjørnson. Oldemoren Augusta Mjøen var datter på storgården Gjøvik gård, som i dag huser Gjøvik Museum.

Landssvikersken. Kvinne mellom to land

I 2003 ga Brantenberg ut romanen Landssvikersken. Kvinne mellom to land. På nytt brukte hun sin familiehistorie som utgangspunkt for skjønnlitteratur. Romanens hovedperson Cläre Emilie ("Emmi") var en bifigur i St. Croix-trilogien, der leserne møtte henne som farmor til trilogiens hovedperson. I Landssvikersken fortelles historien om den tyske kvinnen fra en velstående familie i Magdeburg, som i 1893 gifter seg med kjemikeren Hans Rudolf Gjarm fra en storgård på Gjøvik. Kjemikeren blir i tidens løp rasebiolog, og Emmi støtter sin manns ideologi og virke. Politisk tiltrekkes Emmi av Hitlers propaganda. Brantenberg har modellert Emmi og Hans Rudolf med sine egne besteforeldre som forelegg; hennes farmor Cläre giftet seg i 1893 med rasebiologen Jon Alfred Mjøen. Forfatteren sår i boken tvil om sider av landsvikoppgjøret som fant sted i Norge etter krigen. Romanen fikk blandet mottagelse av anmelderne, som gjennomgående mente at boken tar opp interessante spørsmål, men at forfatteren hadde lagt boken for stort opp og at romanfigurene tildels ble pappfigurer i stedet for levende mennesker.

Annen virksomhet

Utenom den omfattende skrivingen har Gerd Brantenberg arbeidet som lektor ved gymnasier i Drammen, Oslo og København.
Brantenberg er feminist, og er og har vært aktiv i mange foreninger, blant annet ved kvinnehusene i Oslo og København. Hun har startet krisesentre, jobbet i Norsk lektorlag, i Forfatterforeningen og i Lesbisk bevegelse i både København og Oslo. Hun har også vært styremedlem i Norges første forening for homofile, Det norske forbundet av 1948.